Diari Oficial de la Generalitat Valenciana


Sumari del DOGV 3204, del 16-03-1998 (1998/1640)

ACORD de 17 de desembre de 1997, de la Comissió Territorial d'Urbanisme de València, sobre la modificació de les Normes Subsidiàries de Sellent, que fa referència a zones de protecció paisatgística.
------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3204

Data del DOGV
:   16-03-1998

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1998/1640


Data del document
:   17-12-1997

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 17 de desembre de 1997, de la Comissió Territorial d'Urbanisme de València, sobre la modificació de les Normes Subsidiàries de Sellent, que fa referència a zones de protecció paisatgística. [1998/A1640]
  
Vist l'expedient tramés per l'Ajuntament de Sellent que fa referència a la modificació de les Normes Subsidiàries, relativa a zones de protecció paisatgística, i de conformitat amb els següents
  
Antecedents de fet
  
Primer
  
El projecte es va sotmetre a informació pública, per mitjà de l'acord del ple de l'Ajuntament, en la sessió celebrada el dia 25 de juliol de 1997 i, després del pertinent període d'informació pública, en el qual no es van presentar al·legacions, va ser aprovat, provisionalment, sense necessitat d'un nou acord plenari, atés que s'havia previst expressament en l'acord inicial que se consideraria aprovat, provisionalment, sense necessitat d'un nou acord si durant el període d'exposició al públic no es presenten al·legacions.
  
Segon
  
El projecte consta de memòria, plànols d'informació i plànols d'ordenació.
  
Tercer
  
L'objecte de la modificació és la delimitació de diverses zones de protecció paisatgística. En concret, es qualifiquen tres àrees: el paratge de la Font del Pinar, el llit del riu Sellent i el barranc de la Foia. En la memòria s'indiquen els valors que s'han considerat, en cada cas, per a atorgar als terrenys aquesta especial protecció.
  
La justificació que s'addueix per a aquesta modificació es basa en una major conscienciació cap als valors paisatgístics, ecològics i turístics de la naturalesa, tenint en compte que el terme municipal de Sellent té llocs d'indubtable interés i atractiu pels seus paisatges, vistes i arbrat. Sense perjudici d'això, i encara que no s'esmente en la memòria, amb la modificació es pretén desbloquejar la situació derivada de l'aplicació de la disposició transitòria tercera, apartat B de la Llei 4/1992, de la Generalitat Valenciana, de 5 de juny, sobre Sòl no Urbanitzable, segons la qual en tot el sòl no urbanitzable del municipi s'aplica el règim urbanístic del dret de propietat corresponent al sòl no urbanitzable subjecte a especial protecció, regulat en l'article 6.1 de la llei esmentada.
  
Les Normes Subsidiàries vigents contenen unes normes de protecció, regulades en el capítol 2 de les Normes Urbanístiques, de caràcter genèric, ja que s'estableixen normes de protecció de diversos aspectes (infraestructures, llits, medi ambient, patrimoni historicoartístic, forestal,?), que no es concreten en el territori amb la delimitació de zones subjectes a aquestes especials proteccions. El que planteja aquesta modificació és concretar tres zones que queden subjectes a l'especial protecció paisatgística ja regulada en la normativa urbanística. Per tant, no s'introdueix una nova regulació d'aquesta especial protecció, perquè ja existia en les normes vigents.
  
Quart
  
Durant la tramitació de l'expedient s'ha sol·licitat un informe de la Direcció General de Desenvolupament Sostenible de la Conselleria de Medi Ambient, el 24 d'octubre de 1997, que no s'ha rebut fins ara. De conformitat amb l'article 38.2 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística (LRAU), la falta d'emissió en el termini d'un mes de l'informe sol·licitat no interromp la tramitació de l'expedient.
  
Cinqué
  
Sellent té normes subsidiàries aprovades definitivament per la Comissió Provincial d'Urbanisme el 21 de juliol de 1983. Des d'aleshores només s'han tramitat dues modificacions puntuals d'aquestes normes, d'escassa transcendència.
  
Sisé
  
La Comissió Informativa de la Comissió Territorial d'Urbanisme de València, en la sessió de 5 de desembre de 1997, va emetre un informe relatiu al projecte de què tractem, complint així el que estableix l'article 11 del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Fonaments de dret
  
Primer
  
La tramitació ha sigut correcta, d'acord amb el que estableix l'article 38, per remissió del 55.1, de la Llei Reguladora de l'Activitat Urbanística.
  
Segon
  
La documentació està completa, a l'efecte del compliment del que estableix l'article 27 de la Llei Reguladora de l'Activitat Urbanística.
  
Tercer
  
L'abast de la modificació és molt limitat, ja que únicament planteja la protecció de tres xicotets àmbits del terme municipal i exclusivament des del punt de vista de la protecció paisatgística. Hauria sigut desitjable que s'emprenguera globalment la qualificació de tot el sòl no urbanitzable d'acord amb els criteris de la Llei del Sòl no Urbanitzable, preveient tots els valors susceptibles de protecció i relacionant la normativa d'especial protecció amb àrees concretes en les quals siga aplicable cadascuna de les proteccions.
  
Quart
  
La delimitació de l' àrea 1 (paratge de la Font del Pinar) que reflecteix el plànol número 3 s'hauria d'haver referit a elements recognoscibles sobre el territori, amb la finalitat de delimitar amb més precisió els terrenys que queden subjectes a l'especial protecció.
  
Cinqué
  
A partir de l'aprovació d'aquesta modificació, el municipi de Sellent té un planejament que estableix mesures de protecció especial d'una part del sòl no urbanitzable, per la qual cosa deixarà d'aplicar-se l'apartat B de la disposició transitòria tercera de la Llei del Sòl no Urbanitzable i passarà a regular-se pel règim general establit en l'apartat A de la mateixa disposició. La conseqüència d'això és que la resta del sòl no urbanitzable no inclòs en aquesta modificació perd la consideració de sòl no urbanitzable protegit, i passa a considerar-se com a sòl no urbanitzable comú.
  
Sisé
  
A pesar de les consideracions formulades en els punts 3 i 4, les determinacions que conté la modificació es consideren correctes des del punt de vista de les exigències de la política urbanística i territorial de la Generalitat Valenciana, tal com recull l'article 40 de la Llei Reguladora de l'Activitat Urbanística, per la qual cosa no hi ha objeccions que entrebanquen l'aprovació definitiva de la modificació.
  
Seté
  
La Comissió Territorial d'Urbanisme, a proposta del director general d'Urbanisme i Ordenació Territorial, és l'òrgan competent per a l'emissió de dictàmens resolutoris sobre l'aprovació definitiva de modificacions puntuals de normes subsidiàries de municipis de menys de 50.000 habitants, de conformitat amb el que estableixen els articles 55.1 i 39 de la Llei Reguladora de l'Activitat Urbanística, en relació amb els articles 9.1 i 10.a del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
En vista de tot això, la Comissió Territorial d'Urbanisme, en la sessió de 17 de desembre de 1997, acorda:
  
Aprovar definitivament la modificació de les Normes Subsidiàries de Sellent, que fa referència a zones de protecció paisatgística.
  
L' Ajuntament de Sellent haurà de notificar el contingut d'aquest acord a tots els particulars interessats en l'expedient de referència.
  
Contra aquesta resolució, que no exhaureix la via administrativa, s'hi podrà interposar un recurs ordinari davant del conseller d'Obres Públiques, Urbanisme i Transports de la Generalitat Valenciana, en el termini d'un mes, comptador a partir de la data de recepció d'aquesta notificació.
  
Tot això, sense perjudici que es puga interposar qualsevol altre recurs que es considere oportú.
  
València, 17 de desembre de 1997.- El secretari de la Comissió Territorial d'Urbanisme: José Manuel Palau Navarro.